b'\n_START_ARTICLE_\nJulius Aamisepp\n_START_PARAGRAPH_\nJulius Aamisepp (1. september (vkj 20. august) 1883 Harjumaa, Kloostri vald, Karilepa, Karlepa-T\xc3\xb5nu talu \xe2\x80\x93 19. jaanuar 1950 J\xc3\xb5geva) oli eesti sordiaretaja.\n_START_SECTION_\nTegevus\n_START_PARAGRAPH_\nTa sattus s\xc3\xb5durina Peterburi. Aastal 1905 heideti ta revolutsioonilise tegevuse p\xc3\xa4rast s\xc3\xb5jav\xc3\xa4ekoolist v\xc3\xa4lja. Aastatel 1905\xe2\x80\x931906 oli ta vangis Peeter-Pauli kindluses. S\xc3\xb5jav\xc3\xa4eteenistusse j\xc3\xa4i ta 1907. aastani, hiljem oli politseilise valve alla.   _NEWLINE_Julius Aamisepp alustas kartuli sordiaretust isatalus (T\xc3\xb5nu talus Karilepas). Aastal 1907 leidis ta, et \xc3\xbcks kartulipesakond on eriti arvukas. Ta eraldas selle pesakonna 14 kartulit. J\xc3\xa4rgnevatel aastatel andsid sellest pesakonnast p\xc3\xa4rinevad kartulid kolmandiku v\xc3\xb5rra suuremat saaki. Kuue aastaga aretas ta kartulisordist "Imperaator" esimese eesti kartulisordi "Kalevipoeg", mille saagikus \xc3\xbcletas "Imperaatori" 58% v\xc3\xb5rra._NEWLINE_Esimese maailmas\xc3\xb5ja ajal oli ta 1914\xe2\x80\x931916 Tallinnas suurt\xc3\xbckiv\xc3\xa4e ametnik. Ta aitas 1917 moodustada eesti rahvuslikke v\xc3\xa4eosasid. _NEWLINE_T\xc3\xb6\xc3\xb6tas 1920\xe2\x80\x931950 J\xc3\xb5geva Sordiaretusjaamas (J\xc3\xb5geva Sordikasvanduses) osakonnajuhatajana._NEWLINE_Julius Aamisepp on aretanud 43 kartulisorti, 20 hernesorti, 14 \xc3\xb5unasorti ning p\xc3\xb5ldoa-, s\xc3\xb6\xc3\xb6dapeedi-, s\xc3\xb6\xc3\xb6danaeri, sibula, karusmarja-, musta s\xc3\xb5stra, punase s\xc3\xb5stra, pirni- ja ploomisorte._NEWLINE_Tema k\xc3\xb5ige tuntum sort on kartul "J\xc3\xb5geva kollane".  _NEWLINE_Aamissepp kogus J\xc3\xb5gevale \xc3\xbche suurema kartulikollektsiooni maailmas (1500 sorti koos teisenditega, kokku umbes 3000 s\xc3\xa4ilikut).\n_START_SECTION_\nPere\n_START_PARAGRAPH_\nTema vanemad olid Siim Aamisepp ja Liisa Aamisepp (neiuna Vrager). _NEWLINE_Ta abiellus 1917 Anna Marie Volmeriga. _NEWLINE_Ants Aamisepp, Ilmar Aamisepp ja Valve Jaagus on Julius Aamisepa lapsed.'